उदयपुर। अंबामाता थाना क्षेत्र में रामपुरा चौराहे के पास श्रीनगर कॉलोनी स्थित सूने मकान से शनिवार रात चोर नकदी-जेवर चोरी कर ले गए। प्रतापनगर थाने में भी सूने मकान में सात तोला वजनी सोने के जेवर चोरी का मामला दर्ज हुआ है। पुलिस ने बताया कि श्रीनगर कॉलोनी निवासी कमल चंद पुत्र नारायण लाल भाटी शनिवार रात आठ बजे किसी कार्यक्रम में गए थे।
दो घंटे बाद लौटने पर दरवाजा टूटा मिला। अंदर जाकर देखा तो चोरों ने अलमारी के दरवाजे को सरिए से पूरी तरह तोड़-मरोड़ दिया था। चोर अलमारी में रखे 17 हजार रुपए नकद, सोने की दो झुमकियां, चांदी के आधा किलो वजनी पायजेब और चांदी के दस सिक्के ले गए। कमलचंद ने देर रात पुलिस को चोरी की सूचना दी। इस पर जाप्ते ने मौका मुआयना किया।
इधर, प्रतापनगर थाना क्षेत्र के सी-ब्लॉक स्थित मकान में सोने के जेवरों से भरा बैग चोरी होने का मामला सामने आया है। नितिन मोटवानी ने बताया कि उन्होंने चार दिन पहले प्रतापनगर के ई-ब्लॉक से सी ब्लॉक स्थित मकान में सामान शिफ्ट किया था। शिफ्टिंग के बाद परिवार के सदस्य सामान व्यवस्थित कर रहे थे। शनिवार को मकान बंद कर पुराने मकान में गए थे।
सुबह लौटे तो मकान और अलमारी का ताला टूटा था। जेवर से भरा बैग चोरी हो चुका था। बैग में सोने के करीब सात तोला वजनी सोने के जेवर थे। मौका मुआयना के बाद पुलिस परिवार के सदस्यों और घर में काम करने वालों से पूछताछ कर रही है।
hin_Deva hin_Deva hin_Deva hin_Deva